

Република Србија

Град Ниш

ГРАДСКО ВЕЋЕ

# \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Број: /2018-03

Датум: .12.2018. године

**СКУПШТИНА ГРАДА НИША**

**- Председнику мр Радету Рајковићу -**

Предмет: Предлог за допуну дневног реда

У складу са овлашћењем прописаним чланом 77. Пословника Скупштине града Ниша (''Службени лист града Ниша'', број 6/2017-пречишћен текст), Градско веће града Ниша упућује предлог да се дневни ред седнице Скупштине града Ниша, заказане за 26.12.2018. године, допуни следећим тачкама:

1. Предлог програма уређивања грађевинског земљишта и изградње са финансијским планом за 2019. годину
2. Предлог програма одржавања комуналне инфраструктуре јавног земљишта градског и сеоског подручја са финансијским планом за 2019. годину
3. Предлог одлуке о измени Одлуке о утврђивању доприноса за уређивање грађевинског земљишта
4. Предлог плана детаљне регулације за грађевинско подручје уз инфраструктурни коридор и реку Нишаву на потесу Сићевачке клисуре
5. Предлог одлуке о изменама и допунама Одлуке о утврђивању просечних цена квадратног метра одговарајућих непокретности за утврђивање пореза на имовину за 2019. годину на територији Града Ниша
6. Предлог одлуке о накнадама за коришћење јавних површина
7. Предлог решења о давању сагласности на Статут Дечијег културног центра Ниш
8. Предлог решења о давању сагласности на Програм пословања ЈКП „Медиана“ Ниш за 2019. годину
9. Предлог решења о давању сагласности на Програм пословања ЈКП Дирекција за јавни превоз града Ниша Ниш за 2019. годину
10. Предлог решења о давању сагласности на Програм пословања ЈКП „Наиссус“ Ниш за 2019. годину
11. Предлог решења о давању сагласности на Програм пословања ЈП Дирекција за изградњу града Ниша за 2019. годину
12. Предлог решења о давању сагласности на Програм пословања ЈКП „Паркинг-сервис“ Ниш за 2019. годину
13. Предлог решења о давању сагласности на Програм пословања ЈКП „Обједињена наплата“ Ниш за 2019. годину
14. Предлог решења о давању сагласности на Програм пословања ЈКП „Тржница“ Ниш за 2019. годину
15. Предлог решења о давању сагласности на Програм пословања ЈКП „Горица“ Ниш за 2019. годину
16. Предлог решења о давању сагласности на Програм пословања ЈКП „Градска топлана“ Ниш за 2019. годину
17. Предлог решења о давању сагласности на Програм пословања Јавног предузећа „Градска стамбена агенција“ за 2019. годину
18. Предлог решења о давању сагласности на Програм пословања Јавног предузећа „Завод за урбанизам“ Ниш за 2019. годину
19. Предлог решења о давању сагласности на Програм пословања ЈП за стамбене услуге "Нишстан" Ниш за 2019. годину
20. Предлог одлуке о покретању поступка јавно-приватног партнерства без елемената концесије за реализацију пројекта реконструкције, рационализације и одржавања јавног осветљења на територији Града Ниша

Предлоге наведених аката, Градско веће Града Ниша је утврдило на седници одржаној дана 21.12.2018. године.

Програмом уређивања грађевинског земљишта и изградње са финансијским планом за 2019. годину су планирани радови на изградњи нових објеката и то: водоводних и канализационих мрежа, мрежа топлификације, саобраћајних површина, заштитног зеленила, саобраћајне сигнализације, објеката образовања, културе, здравства, социјалне заштите, спорта и друго, као и имовинска и техничка припрема за изградњу нових објекакта.

Програмом одржавања комуналне инфраструктуре јавног земљишта градског и сеоског подручја са финансијским планом за 2019. годину планирани су радови на одржавању већ изграђених јавних комуналних објеката градског и сеоског подручја на територији градских општина и то: одржавање јавних путева – општинских путева и улица, фонтана, уклањање графита, одржавање јавних тоалета, ескалатора и лифтова за кретање инвалидних лица, јавних сатова, пружних прелаза, саобраћајне инфраструктуре и опреме, уклањање дивљих депонија, јавно осветљење, атмосферску канализацију и одржавање јавних површина.

Циљ доношења Одлуке о измени Одлуке о утврђивању доприноса за уређивање грађевинског земљишта је да се отклоне све дилеме које су постојале у пракси те се прецизирањем кроз предложену измену недвосмислено указује на то да допринос не обухвата накнаду за промену намене пољопривредног земљишта, накнаду за уређење партера (пројектовање и извођење радова), трошкове измештања подземних инсталација, трошкове електродистрибутивне мреже и објеката, ТТ мреже и објеката, кабловске дистрибутивне системе, мреже и објекте топлификације и гасификације и друго, а сви побројани трошкови и накнаде падају на терет инвеститора.

Циљеви доношења плана детаљне регулације за грађевинско подручје уз инфраструктурни коридор и реку Нишаву на потесу Сићевачке клисуре су обезбеђење услова за просторно уређење и изградњу, очување квалитета и унапређења животне средине и подизање квалитета живљења, одрживо коришћење природних ресурса и заштита природних и културних добара.

Циљ доношења Одлуке о изменама и допунама Одлуке о утврђивању просечних цена квадратног метра одговарајућих непокретности за утврђивање пореза на имовину за 2019. годину на територији Града Ниша јесте усклађивање Одлуке о утврђивању просечних цена квадратног метра одговарајућих непокретности за утврђивање пореза на имовину за 2019. годину са Законом о изменама и допунама Закона о порезима на имовину, који је донет 07. децембра 2018. године.

У циљу регулисања обвезника плаћања, основица, висина, начин утврђивања и плаћања, припадности прихода од накнадe, као и других питања од значаја за утврђивање и плаћање накнаде за коришћење јавних површина неопходно је да Скупштина Града Ниша донесе Одлуку о накнадама за коришћење јавних површина.

Статутом Дечијег културног центра Ниш врши се усклађивање највишег правног акта Установе са Одлуком о оснивању Дечијег културног центра Ниш („Службени лист града Ниша", бр. 112/2018), којом је извршена промена претежне делатности Установе, тако што Установа убудуће послује као установа у области културе.

Циљ доношења решења о давању сагласности на програме пословања јавних и јавно комуналних предузећа (ЈКП „Медиана“ Ниш, ЈКП „Обједињена наплата“ Ниш, ЈКП „Наиссус“ Ниш, ЈП Дирекција за изградњу града Ниша, ЈКП „Паркинг-сервис“ Ниш, ЈКП Дирекција за јавни превоз града Ниша Ниш, ЈКП „Тржница“ Ниш, ЈКП „Горица“ Ниш, ЈКП „Градска топлана“ Ниш, Јавног предузећа „Градска стамбена агенција“, Јавног предузећа „Завод за урбанизам“ Ниш и ЈП за стамбене услуге "Нишстан" Ниш) јесте обезбеђивање услова за несметано функционисање предузећа у обављању комуналних и других делатности у 2019. години. У складу са Законом о јавним предузећима, програми пословања јавних и јавно комуналних предузећа садрже све обавезне елементе и то: планиране изворе прихода и позиције расхода по наменама, планиране набавке, план инвестиција, планирани начин расподеле добити, односно планирани начин покрића губитка, елементе за целовито сагледавање цена производа и услуга, план зарада и запошљавања, критеријуме за коришћење средстава за помоћ, спортске активности, пропаганду и репрезентацију. На основу наведеног, а имајући у виду да су програми пословања сачињени у складу са законом, потребно је да Скупштина Града да сагласност на програме пословања јавних и јавно комуналних предузећа за 2019. годину.

Циљ доношења одлуке о покретању поступка јавно-приватног партнерства без елемената концесије за реализацију пројекта реконструкције, рационализације и одржавања јавног осветљења на територији Града Ниша јесте стварање правног оквира за замену свих сијалица на територији Града Ниша са циљем уштеде трошкова за електричну енергију, текућег одржавања која се плаћа из буџета Града Ниша.

На основу свега наведеног, предлаже се допуна дневног реда седнице Скупштине града Ниша, заказане за 26.12.2018. године.

**Председник**

**Градског већа Града Ниша**

**Дарко Булатовић**